అవే ఒడుదొడుకులు..!
-  పారిశ్రామికోత్పత్తి, ద్రవ్యోల్బణమే కీలకం
-  సెన్సెక్స్‌లో 1060 పాయింట్ల క్షీణత
నవతెలంగాణ-వాణిజ్య విభాగం
   ప్రధానంగా పారిశ్రామికోత్పత్తి సూచీ జూన్‌8తో ప్రారంభమయ్యే వారంలో (ఐఐపి) దేశీయ స్టాక్‌ మార్కెట్లను ప్రభావితం చేసే అవకాశాలు ఎక్కువగా ఉన్నాయి. ఇదే వారంలో 2015 మార్చితో ముగిసిన త్రైమాసికంలో 'కరెంట్‌ ఖాతా' లోటు (సిఎడి) గణాంకాలను కూడా రిజర్వు బ్యాంకు ఆఫ్‌ ఇండియా (ఆర్‌బీఐ) వెల్లడించనుంది. 12న పారిశ్రామిక ఉత్పత్తి తీరును తెలిపే ఐఐపితో పాటు మే నెల వినియోగదారుల ద్రవ్యోల్బణం కదలికలను కూడా ప్రభుత్వం ప్రకటించనుంది. వీటికి తోడు ఈ ఏడాది సాధారణం కంటే తక్కువ వర్షపాతం నమోదు కానుందని ఇది వరకే భారత వాతావరణ శాఖ ప్రకటించింది. దేశంలో రుతుపవనాల కదలికలను కూడా మదుపర్లు కీలకంగా తీసుకోనున్నారు. ఈ నేపధ్యంలో సోమవారం నుంచి మొదలయ్యే కొత్త ట్రేడింగ్‌ వారంలో మార్కెట్లు తీవ్ర ఒడుదొడుకులకు లోనవ తప్పని పరిస్థితి కనిపిస్తోందిని మార్కెట్‌ విశ్లేషకులు పేర్కొంటున్నారు. ఇప్పటికే వరుసగా తగ్గుతూ వస్తోన్న పారిశ్రామికోత్పత్తి సూచీ సెంటిమెంట్‌ను ప్రభావితం చేయనుంది, క్రితం మూడు మాసాల్లోనూ కీలక రంగాల ఉత్పత్తిలో తగ్గుదల చోటు చేసుకుంది. ఈ ప్రభావం మార్కెట్లపై కొనసాగనుంది. మరోవైపు కీలక వడ్డీ రేట్ల తగ్గింపులో జరుగుతున్న చర్చలు మార్కెట్లను మరింత ప్రభావితం చేయనున్నాయి. వీటితో పాటు అంతర్జాతీయ మార్కెట్లో ముడి చమురు ధరలు, డాలర్‌తో రూపాయి మారకం తదితర అంశాలు కూడా మదుపర్లు దృష్టి ప్రభావితం చేయనున్నాయి.
వడ్డీ రేట్ల భయంతో క్షీణత
  భవిష్యత్తులో ఆర్‌బీఐ కీలక వడ్డీ రేట్లను తగ్గించకపోవచ్చన్న అంచనాలకు తోడు దేశంలో వర్షాభావ వార్తలు గత వారం మార్కెట్లు కుంగడానికి ఆజ్యం పోశాయి. ఈ నేపథ్యంలోనే జూన్‌5తో ముగిసిన వారంలో బీఎస్‌ఇ సూచీ సెన్సెక్స్‌ 1,060 పాయింట్లు (3.8 శాతం) క్షీణించి 26,769కు దిగజారింది. నేషనల్‌ స్టాక్‌ ఎక్సేంజీ సూచీ నిఫ్టీ 319 పాయింట్లు (3.78 శాతం) పతనమై 8,115కు చేరింది. గత వారం ఆర్‌బిఐ కీలక వడ్డీ రేట్లను పావు శాతం తగ్గించి 7.25 శాతానికి చేర్చింది. నగదు నిల్వల నిష్పత్తిని యథాతథంగా నిర్ణయించింది. అయినా మదుపర్లు, పెట్టుబడిదార్ల నుంచి పెద్దగా మద్దతు లభించకపోవడం గమనార్హం. బీఎస్‌ఈలో 12 రంగాలకు చెందలిన సూచీలలో11 సూచీలు నష్టాలను చవి చూశాయి. రియాల్టీ సూచీ అత్యధికంగా 8 శాతం కుంగింది. కీలక వడ్డీ రేటును తగ్గించడంతో యాక్సిస్‌ బ్యాంకు, హెచ్‌డిఎఫ్‌సి, హెచ్‌డిఎఫ్‌సి బ్యాంకు, ఎస్‌బిఐ, ఐసిఐసిఐ బ్యాంకు తదితర విత్త సంస్థల సూచీలు 3-10 శాతం వరకు తగ్గాయి. ఆటో సూచీల్లో బజాజ్‌ ఆటో, టాటా మోటార్స్‌, హీరో మోటో, ఎంఅండ్‌ఎం షేర్లు 4-9 శాతం వరకు నష్టపోయాయి. రియాల్టీలో యునిటెక్‌, హెచ్‌డిఐఎల్‌, ఇండియాబుల్స్‌ రియల్‌ ఎస్టేట్‌, ఒబేరారు రియల్టీ, డిఎల్‌ఎఫ్‌, శోభా, అనంత్‌ రాజ్‌, ప్రెస్టిజీ ఎస్టేట్‌ షేర్లు 5-40 శాతం వరకు పడిపోయాయి. మహారాష్ట్ర ప్రభుత్వం సిగరేట్ల విడి అమ్మకాలను నిషేదించడంతో ఐటిసి షేరు ఏకంగా 7 శాతం నష్టపోయింది. మ్యాగీ నూడుల్స్‌లో మోతాదుకు మించి సీసం ఉండటంతో పలు రాష్ట్రాలు ఆ ఉత్పాదనను నిషేదించడంతో ఈ ఉత్పత్తులను అందించే నెస్లే ఇండియా షేర్‌ ధర ఏకంగా 12.5శాతం పడిపోయింది.
మీ స్నేహితులకు రికమెండ్ చెయ్యండి